Chikano a phahama moo a neng a ipatile teng, empa pelo ya hae ya phaka ho etsa hlohlodingwane ha banna ba babedi ba tshwereng dithunya ba ipetsetsa ka tlong. Le ha ho le jwalo, monna ya neng a le ka pele a emisa kulo ya Chikano ka hlooho ya hae e kgolo, hlooho ya ba ya pshatleha, a ya wela fatshe jwalo ka ntho e wang hodimo. Monna wa bobedi a re o phahamisa sethunya, empa a iphumana a se a etsa tantshi ha dikulo tse tswang sethunyeng sa Chikano di mo tabolaka. Tantshinyana ena ya motho enwa wa batho ya fela ka pele ha Chikano a mo betsa ka tholwana pakeng tsa mahlo, le teng e le tholwana eo Chikano a e betsitseng ka lonya le leholo ha a hopola lefu le sehloho la Amanda. Eitse hoba monna wa bobedi a we, Chikano a hopola moo koloi ya hae e leng teng, mme a re feela photse!